b'\n_START_ARTICLE_\nAnather\n_START_SECTION_\nDokazi\n_START_PARAGRAPH_\nAnather je dokazan na dveh skarabejskih pe\xc4\x8datih. Eden od njiju je izdelan iz lojevca in izvira morda iz Bubastisa v Nilovi delti. Na Torinskem seznamu kraljev, ki je bil sestavljen v ramze\xc5\xa1kem obdobju in slu\xc5\xbei predvsem kot zgodovinski vir za vladarje iz drugega vmesnega obdobja, Anatherjevega imena ni.\n_START_SECTION_\nVladar\n_START_PARAGRAPH_\nNa pe\xc4\x8datih, ki se pripisujejo Anatheru, se naslavlja s heka-\xc4\x8dasut \xe2\x80\x93 Vladar tujih de\xc5\xbeel, kot so se naslavljali zgodnji hi\xc5\xa1ki kralji. J\xc3\xbcrgen von Beckerath na osnovi njegovega naslova sklepa, da je bil vladar iz \xc5\xa0estnajste dinastije in vazal hi\xc5\xa1kih krljev iz Petnajste dinastije. Razlaga, da so bili vladarji \xc5\xa0estnajste dinastije vazali Petnajste dinastije, je sporna, ker so nekateri egiptologi, vklju\xc4\x8dno z Ryholtom, Darrellom Bakerjem in Janine Bourriau, prepri\xc4\x8dani, da so bili vladarji \xc5\xa0estnajste dinastije neodvisni kralji Tebanskega kraljestva, ki so vladali od okoli 1650 pr. n. \xc5\xa1t. do 1580 pr. n. \xc5\xa1t.\n_START_SECTION_\nPrinc\n_START_PARAGRAPH_\nAnatherovo ime na nobenem pe\xc4\x8datu ni zapisano v kartu\xc5\xa1i, zato ni nobeneg dokaza, da je vladal kot faraon. Nicholas Geoffrey Lempriere Hammond je zato predpostavil, da je bil samo hi\xc5\xa1ki princ pod oblastjo vladarjev Petnajste dinastije v Avarisu.\n_START_SECTION_\nPoglavar\n_START_PARAGRAPH_\nGlede na to, da Anatherovo ime ni zapisano v kartu\xc5\xa1i, Kim Ryholt trdi, da nikoli ni vladal v Spodnjem Egiptu. Ryholtova omenja tudi slog njegovih pe\xc4\x8datov, ki je zna\xc4\x8dilen za Dvanajsto dinastijo in iz tega sklepa, da je bil kanaanski poglavar in sodobnik Dvanajste dinastije, ki je imel trgovske stike z Egiptom. Naslov heka-\xc4\x8dasut, ki je bil eden od argumentov, da je Anather spadal v Petnajsto dinastijo, ni zadosten, ker je bil v rabi tudi Dvanajsti in \xc5\xa0tirinajsti dinastiji.'